CELEX: 32016D0381
Language: et
Date: 2016-03-14 00:00:00
Title: Nõukogu otsus (EL) 2016/381, 14. märts 2016, seisukoha kohta, mis võetakse Euroopa Liidu nimel sadamariigi kontrolli käsitleva vastastikuse mõistmise Pariisi memorandumi sadamariigi kontrollikomitees

17.3.2016   
            
            
               ET
            
            
               Euroopa Liidu Teataja
            
            
               L 72/53
            
         NÕUKOGU OTSUS (EL) 2016/381,
   14. märts 2016,
   seisukoha kohta, mis võetakse Euroopa Liidu nimel sadamariigi kontrolli käsitleva vastastikuse mõistmise Pariisi memorandumi sadamariigi kontrollikomitees
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 100 ja artikli 218 lõiget 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Asjaomaste konventsioonide, rahvusvaheliste koodeksite ja resolutsioonide range kohaldamisega saab tõhusalt parandada meresõiduohutust, meresõidu turvalisust, reostuse vältimist ning elu- ja töötingimusi laeva pardal, vähendades märkimisväärselt standarditele mittevastavate laevade arvu liikmesriikide jurisdiktsiooni kuuluvates vetes.
            
         
               (2)
            
            
               Kuigi ohutust, turvalisust, reostuse vältimist ning elu- ja töötingimusi laeva pardal käsitlevate rahvusvaheliste standardite täitmise järelevalve eest lasub vastutus peamiselt lipuriigil, vastutab laevaühing pärast ülevaatust selle eest, et laeva ja selle seadmete seisund vastab laeva suhtes kohaldatavate konventsioonide nõuetele. Mitmed lipuriigid ei ole siiski saanud hakkama kõnealuste rahvusvaheliste standardite rakendamise ja jõustamisega.
            
         
               (3)
            
            
               Normidele mittevastava laevaliikluse vastu võitlemise teise kaitseliinina peaks ohutust, turvalisust, reostuse vältimist ning elu- ja töötingimusi laeva pardal käsitlevatele rahvusvahelistele standarditele vastavuse kontrolli nüüdsest tagama ka sadamariigid, tunnistades samas, et nende kontroll ei ole ülevaatus ja et asjakohased kontrollivormid ei ole merekõlblikkuse tunnistused. Liidu rannikuäärsete liikmesriikide ühtlustatud lähenemine kõnealuste rahvusvaheliste standardite tõhusale jõustamisele nende jurisdiktsiooni kuuluvates vetes seilavate ja nende sadamaid kasutavate laevade suhtes peaks vältima konkurentsi moonutamist.
            
         
               (4)
            
            
               Euroopa Parlamendi ja nõukogu direktiivis 2009/16/EÜ (1) on sätestatud liidus kehtiv sadamariigi kontrolli süsteem, millega sõnastatakse ümber ja tugevdatakse selles valdkonnas alates 1995. aastast kehtinud liidu õigusakte. Liidu süsteem põhineb 26. jaanuaril 1982 Pariisis allkirjastatud sadamariigi kontrolli käsitleva vastastikuse mõistmise Pariisi memorandumi (edaspidi „Pariisi memorandum”) juba varem kehtestatud struktuuril.
            
         
               (5)
            
            
               Seoses liidu liikmesriikidega tuuakse direktiiviga 2009/16/EÜ liidu õiguse kohaldamisalasse vastastikuse mõistmise Pariisi memorandumi teatud menetlused, vahendid ja tegevused. Pariisi memorandumi asjakohase pädeva asutuse poolt kõnealuse direktiivi kohaselt vastu võetud teatavad otsused muutuvad liidu liikmesriikidele siduvaks.
            
         
               (6)
            
            
               Pariisi memorandumi sadamariigi kontrollikomitee tuleb kokku igal aastal, et oma arutelude käigus otsustada õigusliku toimega päevakorrapunktide üle.
            
         
               (7)
            
            
               Vastavalt Euroopa Liidu toimimise lepingu (edaspidi „ELTL”) artikli 218 lõikele 9 võtab nõukogu komisjoni ettepaneku põhjal vastu otsuse, millega kehtestatakse lepingus sätestatud organis liidu nimel võetav seisukoht, kui asjaomasel organil tuleb vastu võtta õigusliku toimega akte.
            
         
               (8)
            
            
               Kuna Pariisi memorandumi sise-eeskirjad muudavad liidu nimel kooskõlas ELTLi artikli 218 lõikega 9 võetava seisukoha õigeaegse kehtestamise igaks üksikuks sadamariigi kontrollikomitee koosolekuks keeruliseks, on käesoleval juhul tõhus kehtestada selline põhimõtetest ja tegevussuundadest koosnev seisukoht ning selle iga-aastase täpsustamise raamistik mitmeks aastaks. Samal ajal puudutab enamik sadamariigi kontrollikomitee üksikutel koosolekutel arutatavatest teemadest sadamariigi kontrolli puudutavaid küsimusi ja on üldiselt hõlmatud ühe liidu õigusaktiga, nimelt direktiiviga 2009/16/EÜ. Pariisi memorandumi suhtes kehtivates konkreetsetes tingimustes on seetõttu võimalik kehtestada üldine seisukoht, mis võetakse liidu nimel mitmeks selliseks koosolekuks.
            
         
               (9)
            
            
               Liit ei ole Pariisi memorandumi osaline. Seepärast on vajalik, et nõukogu volitaks liikmesriike tegutsema kooskõlas liidu nimel võetava seisukohaga ja kinnitama oma nõusolekut, et sadamariigi kontrollikomitees võetud otsused on nende suhtes siduvad.
            
         
               (10)
            
            
               Praegusel lipuriikide valge, halli ja musta nimekirja koostamise meetodil on olnud ebaproportsionaalsed ja soovimatud tagajärjed väikese laevastikuga lipuriikidele. Samal ajal on edusammud alternatiivse arvutusmeetodi väljatöötamisel aeglased. Seetõttu on tähtis töötada kiiresti välja alternatiivne meetod, et tagada õiglus.
            
         
               (11)
            
            
               Tehnilised arutelud ja koostöö Pariisi memorandumi kolmandatest riikidest liikmetega sadamariigi kontrollikomitees on väga tähtsad Pariisi memorandumi tõhususe ja sujuva toimimise tagamisel.
            
         
               (12)
            
            
               Käesolev otsus peaks hõlmama ajavahemikku 2016–2019,
            
         ON VASTU VÕTNUD KÄESOLEVA OTSUSE:
   Artikkel 1
   Käesoleva otsuse I lisas on esitatud Pariisi memorandumi sadamariigi kontrollikomitee iga-aastasel koosolekul Euroopa Liidu nimel võetav seisukoht, kui kõnealune organ peab vastu võtma õigusliku toimega akte.
   Artikkel 2
   Pariisi memorandumi sadamariigi kontrollikomitee iga-aastasel koosolekul võetava liidu seisukoha iga-aastane täpsustamine tehakse vastavalt II lisale.
   Artikkel 3
   Pariisi memorandumiga seotud liikmesriigid tegutsevad kooskõlas artiklis 1 osutatud liidu nimel võetava seisukohaga, tegutsedes ühiselt liidu huvides.
   Artikkel 4
   Käesolev otsus jõustub 1. aprillil 2016.
   Otsus kaotab kehtivuse 31. detsembril 2019.
   
      Brüssel, 14. märts 2016
      
         
            Nõukogu nimel
         
         
            eesistuja
         
         M.H.P. VAN DAM
      
   
   
      (1)  Euroopa Parlamendi ja nõukogu 23. aprilli 2009. aasta direktiiv 2009/16/EÜ, mis käsitleb sadamariigi kontrolli (ELT L 131, 28.5.2009, lk 57).
   
      I LISA
      
         LIIDU NIMEL SADAMARIIGI KONTROLLI KÄSITLEVA VASTASTIKUSE MÕISTMISE PARIISI MEMORANDUMI SADAMARIIGI KONTROLLIKOMITEES VÕETAV SEISUKOHT
      
      
         Juhtpõhimõtted
      
      Pariisi memorandumiga seotud liikmesriigid, tegutsedes ühiselt liidu huvides Pariisi memorandumi sadamariigi kontrollikomitee raamistikus:
      
                  a)
               
               
                  tegutsevad kooskõlas direktiiviga 2009/16/EÜ taotletavate eesmärkidega, eelkõige selleks, et parandada meresõiduohutust, meresõidu turvalisust, reostuse vältimist ning elu- ja töötingimusi laeva pardal, vähendades asjakohaste konventsioonide, rahvusvaheliste koodeksite ja resolutsioonide range kohaldamisega märkimisväärselt standarditele mittevastavate laevade arvu;
               
            
                  b)
               
               
                  edendavad Pariisi memorandumi osaliste poolt ühtlustatud lähenemisviisi rakendamist rahvusvaheliste standardite tõhusale jõustamisele nende jurisdiktsiooni kuuluvates vetes seilavate ja nende sadamaid kasutavate laevade suhtes;
               
            
                  c)
               
               
                  töötavad Pariisi memorandumi raames ühiselt, et koostada põhjalik kontrollikava ja jagada kontrollide hulk võrdselt, kehtestades eelkõige iga-aastase kontrollikohustuse, mis on koostatud kooskõlas Pariisi memorandumi 11. lisas sätestatud kokkulepitud metoodikaga;
               
            
                  d)
               
               
                  töötavad Pariisi memorandumi raames, et hoida käigus asjakohased pädevad asutused, kuhu laevade kontrolli eesmärgil määratakse näiteks värbamise teel ametisse vajalik arv töötajaid, eelkõige kvalifitseeritud inspektoreid;
               
            
                  e)
               
               
                  tagavad, et Pariisi memorandumi raames vastu võetud meetmed on kooskõlas rahvusvahelise õigusega, eelkõige asjakohaste meresõiduohutust, meresõidu turvalisust, reostuse vältimist ning elu- ja töötingimusi laeva pardal reguleerivate konventsioonide, rahvusvaheliste koodeksite ja resolutsioonidega;
               
            
                  f)
               
               
                  edendavad ühiste seisukohtade väljatöötamist sadamariigi kontrolli tegevate teiste asutustega;
               
            
                  g)
               
               
                  tagavad sidususe liidu muude poliitikavaldkondadega, eelkõige välissuhete, julgeoleku, keskkonna ja muudes valdkondades.
               
            
         Tegevussuunad
      
      Pariisi memorandumiga seotud liikmesriigid, tegutsedes ühiselt liidu huvides, püüavad Pariisi memorandumi raames toetada järgmiste meetmete võtmist:
      
                  A.
               
               
                  selleks et tagada liidu sadamariigi kontrolli süsteemi sujuv toimimine aastast aastasse vastavalt direktiivile 2009/16/EÜ, võtta vastu järgmised dokumendid:
                  
                              1.
                           
                           
                              laeva riskiprofiili järgmised elemendid, mida kasutatakse laevade kontrolliks:
                              
                                          a)
                                       
                                       
                                          lipuriikide valge, hall ja must nimekiri vastavalt valemile, mis on välja töötatud Pariisi memorandumi raames ja esitatud komisjoni määruse (EL) nr 801/2010 (1) lisas;
                                       
                                    
                                          b)
                                       
                                       
                                          tunnustatud organisatsioonide nimekiri kooskõlas sadamariigi kontrollikomitee 37. koosolekul 2004. aasta mais (päevakorrapunkt 4.5.2) vastuvõetud metoodikale;
                                       
                                    
                                          c)
                                       
                                       
                                          laevade puuduste ja kinnipidamiste keskmine määr laevaühingu tegevusnäitajate valemi jaoks komisjoni määruse (EL) nr 802/2010 (2) lisa alusel.
                                       
                                    
                        
                              2.
                           
                           
                              Pariisi memorandumi menetluste ja suuniste direktiiviga 2009/16/EÜ taotletavatele eesmärkidele vastava õigusliku toimega muutmine ja ajakohastamine, eelkõige selleks, et parandada meresõiduohutust, meresõidu turvalisust, reostuse vältimist ning elu- ja töötingimusi laeva pardal.
                           
                        
            
                  B.
               
               
                  töötada võimalikult kiiresti välja alternatiivne meetod lipuriikide valge, halli ja musta nimekirja koostamiseks, et tagada selle õiglus, olenemata laevastiku suurusest.
               
            
         (1)  Komisjoni 13. septembri 2010. aasta määrus (EL) nr 801/2010, millega rakendatakse Euroopa Parlamendi ja nõukogu direktiivi 2009/16/EÜ artikli 10 lõiget 3 seoses lipuriigi kriteeriumidega (ELT L 241, 14.9.2010, lk 1).
      
         (2)  Komisjoni 13. septembri 2010. aasta määrus (EL) nr 802/2010, millega rakendatakse Euroopa Parlamendi ja nõukogu direktiivi 2009/16/EÜ artikli 10 lõiget 3 ja artiklit 27 seoses laevaühingu tegevusnäitajatega (ELT L 241, 14.9.2010, lk 4).
   
   
      II LISA
      
         LIIDU NIMEL SADAMARIIGI KONTROLLI KÄSITLEVA VASTASTIKUSE MÕISTMISE PARIISI MEMORANDUMI SADAMARIIGI KONTROLLIKOMITEES VÕETAVA SEISUKOHA IGA-AASTANE TÄPSUSTAMINE
      
      Enne sadamariigi kontrolli käsitleva Pariisi memorandumi kontrollikomitee iga-aastast koosolekut võetakse vajalikud meetmed selleks, et liidu nimel väljendatavas seisukohas võetaks arvesse kogu asjakohast teavet, mis on edastatud Euroopa Komisjonile, samuti mis tahes dokumente, mille arutamine kuulub liidu pädevusse vastavalt I lisas sätestatud põhimõtetele ja tegevussuundadele.
      Sel eesmärgil ja nimetatud andmetele tuginedes edastavad komisjoni talitused piisava ajavaruga enne sadamariigi kontrollikomitee koosolekut nõukogule või nõukogu ettevalmistavatele organitele analüüsimiseks ja heakskiitmiseks ettevalmistava dokumendi, milles on esitatud liidu kavandatava seisukoha üksikasjad.